Steinhoff vra jawoord vir nuwe notering | Netwerk24
Deur Hanlie Stadler 18 April 2021 10:43
Steinhoff vra die toestemming van sy krediteure om een van sy kroonjuwele, sy Europese meubel- en klerewinkelgroep, Pepco, te noteer.
Pepco, wat winkels in onder meer Pole en Roemenië bedryf, word as een van Steinhoff se winsgewendste ondernemings beskryf.
Geen aanduiding word nog gegee waar Pepco genoteer gaan word nie. Steinhoff self het sy primêre notering op die Frankfurtse aandelebeurs en 'n sekondêre notering op die JSE.
Die maatskappy oorweeg nou al sedert 2019 om Pepco óf te verkoop óf afsonderlik te noteer, maar planne is deur die swak mark en onsekerheid wat die Covid-19-pandemie in 2020 geskep het, op lange baan geskuif.
Steinhoff het op 25 Januarie aangekondig hy is besig met 'n waardasieproses vir Pepco met die oog op 'n afsonderlike notering.
Nou het die maatskappy bekend gemaak dat hy toestemming van sy krediteure versoek het om Pepco afsonderlik te noteer. Dit sal insluit dat Steinhoff se belang in Pepco ook genoteer word, wat vir die maatskappy 'n hele paar rand in die sak kan bring.
In 2020 het markbespiegeling oor die verkoop daarvan die maatskappy op sowat €4,5 miljard (meer as R77 miljard) gewaardeer.
Pepco het nagenoeg 3 200 winkels in 15 lande. Die Pepco-groep besit buiten Pepco-winkels in Sentraal- en Oos-Europa ook Dealz, wat in Ierland, Pole en Spanje winkels het, en Poundland, wat in Brittanje sake doen.
Pepco het vantevore aan Pepkor behoort toe Christo Wiese nog nie hoofaandeelhouer daarvan was. Dit het 'n afsonderlike filiaal van Steinhoff geword toe Wiese Pepkor aan Steinhoff verkoop het – vir aandele wat ná die aankondiging van boekhoubedrog by Steinhoff so te sê waardeloos geword het.
Pepkor is Steinhoff se winsgewende Suid-Afrikaanse filiaal, wat onder meer Pep, Ackermans, Tekkie Town, Bradlows en Incredible Connection besit.
Steinhoff vorder met die skikkingsooreenkoms met aandeelhouers en krediteure wat miljarde van hom geëis het weens die wanvoorstellings oor sy boeke. Dit sluit in gewone aandeelhouers wat aandele in die oop mark gekoop het en mense soos Wiese wat ondernemings of ander aandele vir Steinhoff verruil het. Nie alle beleggers steun egter die skikking nie en hofsake daaroor duur voort.
LEES OOK: Steinhoff kry nog 4 groep se steun vir skikking
Intussen wag die Valke op 'n forensiese verslag wat PwC opstel met die oog daarop op mense vir die Steinhoff-skandaal te vervolg. Dit sal na verwagting einde April aan die Valke oorhandig word.